Електра (Еврипид)

„Електра“ (старогр. Ἠλέκτρα) е старогръцка трагедия, написана от Еврипид. Твърди се, че е създадена около 420 г. пр.н.е.
Електра е дъщеря на Агамемнон и Клитемнестра, сестра на Ифигения и Орест. Враждата между съпрузите Агамемнон и Клитемнестра се заражда, заради извършеното от Агамемнон убийство над Ифигения. Той погубва дъщерята на жена си в чест на богинята Артемида, за да получи подкрепата ѝ в битката за Троя. След като Агамемнон отплава да воюва, Клитемнестра и нейният любовник Егист скрояват коварен план срещу Агамемнон.
Агамемнон се завръща в своя град Аргос след битката в Троя. Междувременно, докато е бил на война, жена му Клитемнестра изготвя план с любовника си Егист да го убият и да превземат властта му. Те осъществяват плана си, извършват убийството над съпруга ѝ и узурпират трона и властта в Аргос. Законен наследник на трона е Орест – синът на Агамемнон. Той е прогонен от царството, тъй като заговорниците се страхуват, че един ден той ще научи истината и ще пожелае да отмъсти за убития си баща и за отнетата, но полагаща му се власт. Електра остава в бащиния дом. Егист смята и нея да погуби, но за да предпази дъщеря си, Клитемнестра осуетява намеренията му. Тогава Егист решава да омъжи Електра за обикновен селянин, като по този начин се увери, че няма да роди деца от някой знатен мъж и тронът няма да бъде застрашен. Орест научава за съдбата на сестра си и решава да я намери, след което да я направи своя съучастница в отмъщението за погубения им баща. При срещата на Орест с Електра, Електра не успява да разпознае брат си. Той е дошъл заедно със своя приятел Пилад. Пристига старецът, възпитателят на Агамемнон, който преди време е спасил Орест, изпращайки го във Фокида. Той разпознава Орест и с голяма радост съобщава на Електра, че този странник е нейният брат. Като потвърждение на твърдението си той изтъква сходството в стъпалата им и цвета на косите им. Тя осъзнава, че това наистина е нейният изгубен брат. Електра и Орест започват да съставят план как да убият първо Егист, а после и майка им. Обмислят и планират действията си, решават, че Орест ще се заеме с убийството на Егист, а Електра с това на Клитемнестра. Когато Егист кани Орест на жертвоприношение се разкрива удобен момент Орест да осъществи замисленото. Той убива Егист. След това свое действие, Орест е обвзет от съмнения и колебания дали постъпват правилно, отмъщавайки за баща си. Електра го обвинява в малодушие като разбира за колебанията му. Те продължават да се придържат към идеята си. Електра измисля начин да примами майка ѝ, за да могат да я убият. Казва ѝ, че е родила и че трябва да се принесе дар на боговете. Майка ѝ се среща с нея. Двамата я убиват. Веднага след извършеното те осъзнават, че са допуснали огромна грешка, заслепени от силното си желание за мъст. Разбират, че са извършили огромен грях. Орест като майцеубиец не може да остане в своя град и напуска Аргос, а Електра се омъжва за неговия приятел – Пилад.
Темата е отмъщението. Електра и Орест отмъщават на Клитемнестра и Егист за убийството на баща им. Основната идея в творбата: Убийството не може да възвърне и възстанови нарушените хармония и спокойствие. Желанието за мъст се оказва пагубно дори за отмъстителите. Въпреки постигната цел Електра и Орест не изпитват удовлетворение, а угризение и съжаление.